આ વેબસાઇટમાં જ દર્શાવવામાં આવેલી વિગત અનુસાર છેલ્લા એક વર્ષ દરમિયાન ગુજરાતમાંથી ૩૧૨૮ બાળકો ગૂમ થયા હતા, જેમાંથી ચાર બાળકો ચાઇલ્ડટ્રાફિકિંગનો શિકાર બન્યા હતા. આ વિષે 'સર્ચ માય ચાઇલ્ડ' અભિયાન સાથે સંકળાયેલા સંજય જોષીએ જણાવ્યું હતું કે 'ગૂમ થયેલા બાળકો મુદ્દે માત્ર ગુજરાત જ નહીં કોઇ પણ રાજ્યસરકાર પગલા ભરવા માટે ગંભીર નથી. હકિકતમાં તો દરેક રાજ્યની પોલીસમાં ૪૦ સભ્યની એક ટૂકડી બનાવવી જોઇએ. પોલીસની આ ટૂકડી માત્ર ગૂમ થયેલા લોકોને શોધવાનું જ કામ કરે. ઘણીવાર કોઇ બાળક ગૂમ થઇ જાય પછી પોલીસ ફરિયાદ નોંધવામાં જ એટલો સમય લઇ લે છે કે તેને ઉઠાવી જનારો રાજ્યની સરહદ પણ પાર કરી ચૂક્યો હોય છે. અગાઉ પોલીસ દ્વારા ઘણી વાર ગૂમ થયેલા બાળક માટે એફઆઇઆર નહીં પણ જાણવા જોગ ફરિયાદ જ નોંધવામાં આવતી હતી. જાન્યુઆરી ૨૦૧૨માં અમદાવાદના વેજલપુરમાંથી ગૂમ થયેલી ૧૧ વર્ષીય વિશ્વા પટેલ અંગે પણ પોલીસે ફરિયાદ દાખલ કરવામાં ખૂબ ઢીલું વલણ દર્શાવ્યું હતું.સુપ્રીમ કોર્ટે બે વર્ષ અગાઉ ટકોર કરતા સેક્શન ૩૬૩ હેઠળ ફરિયાદ લેવાનું શરૃ કરવામાં આવ્યું છે. મારા મતે ૧૨ વર્ષથી નીચેની ઉંમરનું બાળક ચાઇલ્ડ ટ્રાફિકિંગનો ભોગ બનતા હોય છે.આ ઉપરાંત બાળકીઓ સૌથી વધુ ચાઇલ્ડ ટ્રાફિકિંગનો ભોગ બને છે. '